DDGS

DDGS (Dried Distillers Grains with Solubles) sú v úplnom preklade sušené liehovarnícke výpalky s rozpustnými zložkami, ktoré sa používajú ako krmivo v živočíšnej výrobe alebo ako vstupný substrát pri výrobe bioplynu (metánu) anaerobnou fermentáciou. Výpalky sú bohaté na zvyškové kvasnicové proteíny, minerály a vitamíny. Sú veľmi dobre stráviteľné, sú dobrým zdrojom energie pre hovädzí dobytok, resp. pre všetky prežúvavce. Používa sa tak pre hovädzí dobytok chovaný na mäso ako aj na mlieko, ale využitie nájde aj v chove prasiat a hydiny. Výpalky vznikajú ako vedľajší produkt pri tradičnej liehovarníckej výrobe alej aj pri modernej produkcii vysoko oktánového paliva - bioetanolu (t.j. etylalkoholu, alkoholu, liehu). Pri výrobe bioetanolu na báze kukurice sa zo vstupnej suroviny vyťaží len škrob. V mokrých výpalkoch zostávajú proteíny, vláknina a olej. Ich vysušením sa získavajú sušene výpalky - DDGS. Ich objem je asi tretina z pôvodného objemu kukurice na vstupe. 

Na Slovensku DDGS dodáva napríklad najväčší slovenský výrobca bioetanolu, spoločnosť Enviral, a.s. z Leopoldova.

 Referencie 

Kategória:Krmivá
Kategória:Destilácia